b'\n_START_ARTICLE_\nGaismas lau\xc5\xa1ana\n_START_SECTION_\nGaismas dif\xc5\xabza atstaro\xc5\xa1ana\n_START_PARAGRAPH_\nPar gaismas dif\xc5\xabzu atstaro\xc5\xa1anu sauc par\xc4\x81d\xc4\xabbu, kad gaismu atstarojo\xc5\xa1\xc4\x81 virsma ir mat\xc4\x93ta, nevis spogu\xc4\xbcgluda, un no t\xc4\x81s gaisma atstarojas visos iesp\xc4\x93jamajos virzienos.\n_START_SECTION_\nGaismas staru gaita plakanparal\xc4\x93l\xc4\x81 pl\xc4\x81ksn\xc4\x93\n_START_PARAGRAPH_\nPar plakanparal\xc4\x93lu pl\xc4\x81ksni sauc caursp\xc4\xabd\xc4\xabgu \xc4\xb7ermeni, kuram divas pret\xc4\x93j\xc4\x81s virsmas ir paral\xc4\x93las._NEWLINE_Ja gaismas stars kr\xc4\xabt uz plakanparal\xc4\x93lu pl\xc4\x81ksni, kuras ab\xc4\x81s pus\xc4\x93s ir vien\xc4\x81da vide, tas ir, vid\xc4\x93 ir vien\xc4\x81ds gaismas lau\xc5\xa1anas koeficients, tad izejo\xc5\xa1ais stars tiek nob\xc4\xabd\xc4\xabts no ieejo\xc5\xa1\xc4\x81 stara par noteiktu att\xc4\x81lumu, ko sauc par stara nob\xc4\xabdi. Stara nob\xc4\xabde ir atkar\xc4\xabga no gaismas lau\xc5\xa1anas koeficientiem, kri\xc5\xa1anas le\xc5\x86\xc4\xb7a un pl\xc4\x81ksnes biezuma.\n_START_SECTION_\nL\xc4\x93ca\n_START_PARAGRAPH_\nL\xc4\x93ca ir dzidrs caursp\xc4\xabd\xc4\xabgs \xc4\xb7ermenis (visbie\xc5\xbe\xc4\x81k stikla), kuru ierobe\xc5\xbeo divas liektas virsmas vai viena liekta un viena plakana virsma._NEWLINE_Par pl\xc4\x81nu l\xc4\x93cu sauc t\xc4\x81du l\xc4\x93cu, kuras biezums ir mazs, sal\xc4\xabdzinot ar l\xc4\x93cas liekuma r\xc4\x81diusiem._NEWLINE_L\xc4\x93cas optiskais centrs ir punkts, kas atrodas galven\xc4\x81s optisk\xc4\x81s ass un l\xc4\x93cas vid\xc4\x93j\xc4\x81 \xc5\xa1\xc4\xb7\xc4\x93luma krustpunkt\xc4\x81._NEWLINE_Par optisko blakusasi sauc taisni, kura novilkta caur l\xc4\x93cas optisko centru un veido le\xc5\x86\xc4\xb7i ar galveno optisko asi._NEWLINE_Par l\xc4\x93cas galveno optisko asi sauc taisni, kura iet caur l\xc4\x93cu sf\xc4\x93risko virsmu centriem._NEWLINE_Izliekta l\xc4\x93ca ir l\xc4\x93ca, kura gaismas starus sakopo, t\xc4\x81p\xc4\x93c to sauc ar\xc4\xab par sav\xc4\x81c\xc4\x93jl\xc4\x93cu. Ja uz izliektu l\xc4\x93cu, kura atrodas gais\xc4\x81, kr\xc4\xabt gaismas stari paral\xc4\x93li galvenajai optiskajai asij, tad, izejot no l\xc4\x93cas, \xc5\xa1ie stari saiet kop\xc4\x81 vien\xc4\x81 punkt\xc4\x81, kuru sauc par l\xc4\x93cas galveno fokusu, uz galven\xc4\x81s optisk\xc4\x81s ass. Savuk\xc4\x81rt, att\xc4\x81lumu no l\xc4\x93cas l\xc4\xabdz galvenajam fokusam, kur\xc4\x81 krustojas gaismas stari, sauc par l\xc4\x93cas fokusa att\xc4\x81lumu ( to parasti apz\xc4\xabm\xc4\x93 ar burtu F). Fokusa att\xc4\x81lums ir atkar\xc4\xabgs no l\xc4\x93cas virsmas izliekuma lieluma. Fokusa att\xc4\x81lums ir liel\xc4\x81ks, ja l\xc4\x93ca ir maz\xc4\x81k izliekta. L\xc4\x93cas optiskais stiprums ir l\xc4\x93cas fokusa att\xc4\x81luma apgrieztais lielums._NEWLINE_Viena dioptrija ir t\xc4\x81ds l\xc4\x93cas optiskais stiprums, kuras fokusa att\xc4\x81lums ir viens metrs._NEWLINE_Ieliekta l\xc4\x93ca ir t\xc4\x81da l\xc4\x93ca, kura gaismas starus izklied\xc4\x93 un t\xc4\x81p\xc4\x93c to sauc par izklied\xc4\x93t\xc4\x81jl\xc4\x93cu. Ieliekta l\xc4\x93ca noliec gaismas starus nost no galven\xc4\x81s optisk\xc4\x81s ass._NEWLINE_Izklied\xc4\x93t\xc4\x81jl\xc4\x93cas optiskais stiprums ir negat\xc4\xabvs._NEWLINE_Tomass Jangs ir izskaidrojis acs akomod\xc4\x81ciju ar acs l\xc4\x93cas liekuma mai\xc5\x86u.'